**Informácia pre žiadateľov o nenávratný finančný príspevok, resp. o príspevok**

V zmysle čl. 135 a nasl. *nariadenia Európskeho parlamentu a Rady (EÚ, Euratom) č. 2018/1046 o rozpočtových pravidlách, ktoré sa vzťahujú na všeobecný rozpočet Únie* (ďalej len „nariadenie o rozpočtových pravidlách“) Európska komisia zriadila a prevádzkuje systém včasného odhaľovania rizika a vylúčenia s cieľom chrániť finančné záujmy EÚ.

Účelom Systému včasného odhaľovania rizika a vylúčenia je (1) včasné odhalenie hospodárskych subjektov, ktoré predstavujú riziko pre finančné záujmy Únie; (2) vylúčenie hospodárskych subjektov, ktoré sa nachádzajú v niektorej zo situácií vyžadujúcich vylúčenie v zmysle článku 136 ods. 1 nariadenia o rozpočtových pravidlách a (3) uloženie peňažnej sankcie príjemcovi finančných prostriedkov podľa článku 138 nariadenia o rozpočtových pravidlách. Systém včasného odhaľovania rizika a vylúčenia Európska komisia uplatňuje na (1) účastníkov a príjemcov finančných prostriedkov; (2) subjekty, ktorých spôsobilosti má záujemca či uchádzač v úmysle využiť, alebo subdodávateľov dodávateľa; (3) každú osobu alebo každý subjekt, ktoré prijímajú finančné prostriedky EÚ, ak sa rozpočet plní v rámci nepriameho riadenia; (4) každú osobu alebo každý subjekt, ktoré prijímajú finančné prostriedky Únie v rámci finančných nástrojov výnimočne implementovaných v rámci priameho riadenia; (5) účastníkov alebo príjemcov finančných prostriedkov, o ktorých subjekty, ktoré plnia rozpočet v rámci zdieľaného riadenia, poskytli informácie zaslané v súlade s pravidlami platnými v jednotlivých odvetviach, v súlade s článkom 142 ods. 2 písm. d) nariadenia o rozpočtových pravidlách a (6) sponzorov uvedených v článku 26 nariadenia o rozpočtových pravidlách.

Informácie vymieňané v rámci Systému včasného odhaľovania rizika a vylúčenia sa sústreďujú v databáze, ktorú zriadila a prevádzkuje Európska komisia – The Early Detection and Exclusion System (ďalej len „EDES databáza“). Údaje do EDES databázy vkladá zodpovedný povoľujúci úradník, pričom tento proces sa spravuje v súlade s právom na súkromie a ostatnými právami ustanovenými v *nariadení Európskeho parlamentu a Rady (EÚ) 2018/1725 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov*, v zmysle ktorého je Európska komisia zároveň povinná poskytnúť na základe žiadosti informácie osobám alebo subjektom, ktoré podliehajú systému včasného odhaľovania rizika o údajoch uchovávaných v databáze.

Žiadatelia o nenávratný finančný príspevok , resp. o príspevok sú týmto informovaní, že v prípade, ak sa ocitnú v niektorej zo situácií uvedených v čl. 136 nariadenia o rozpočtových pravidlách, tak ich údaje môžu byť registrované v EDES databáze a môžu byť oznámené oprávneným osobám a inštitúciám v súvislosti s možnosťou poskytnutia finančných prostriedkov z rozpočtu Európskej únie.